Soini torjui ”kahdella tuolilla istumisen” Helsingin Sanomille 2009.

Timo Soini

hämmästeli tiistaina blogissaan perussuomalaisten aikeita käydä sinisten kannattajakortit läpi ja erottaa kaikki perussuomalaiset, jotka ovat allekirjoittaneet kannattajakortin.

Jussi Halla-aho

kirjoitti Facebookissa perussuomalaisten jatkavan

"

soinilaisilla linjoilla

"

ja viittasi Soinin haastattelulausuntoon kahdeksan vuoden takaa.

Timo Soini onnitteli seuraajaansa Jussi Halla-ahoa perussuomalaisten puoluekokouksessa Jyväskylässä 10. kesäkuuta. ALL OVER PRESS/MAURI RATILAINEN

Iltalehti kertoi tiistaina Timo Soinin (s) blogikirjoituksesta, jossa hän paheksui perussuomalaisten aikeita käydä kaikki sinisen tulevaisuuden kannattajakortit läpi.

Käytännössä jokainen perussuomalainen, joka on allekirjoittanut sinisten kannattajakortin, saa potkut puolueesta.

- Älkää hölmöilkö. Stasi ei kuulu Suomeen. Aiotteko istua siellä tiiraamassa myös kaikki Sauli Niinistön kannattajakortit? Kai joku perussuomalainen on eksynyt joukkoon, vaikka puolueella on oma ehdokas. Saako siitäkin kenkää? Soini kyseli blogissaan.

Perussuomalaisten puheenjohtaja Jussi Halla-aho kirjoitti tiistaina Facebook-sivuillaan, että perussuomalaiset jatkaa " soinilaisilla linjoilla " .

Halla-aho oli liittänyt sivuilleen kuvakaappauksen lausunnosta, jonka Soini antoi perussuomalaisten puheenjohtajana Helsingin Sanomille 23. marraskuuta 2009.

- Kahdella tuolilla ei voi istua. Jos on allekirjoittanut Muutos 2011:n kannattajakortin, on turha pyrkiä perussuomalaisten ehdokkaaksi, Soini kommentoi HS:lle tuolloin.

- Viisaita sanoja edeltäjältäni kahdeksan vuoden takaa, Halla-aho viittasi Soinin lausuntoon.

Halla-aho haluttiin uuteen puolueeseen

Muutos 2011:n tavoitteena oli ajaa Suomen kansalaisten etua palvelevaa maahanmuuttopolitiikkaa, ja liike toivoi, että Halla-aho olisi ryhtynyt Muutos 2011:n eduskuntavaaliehdokkaaksi.

Muutos 2011 rekisteröitiin puolueeksi lokakuussa 2010. Samassa kuussa Halla-aho ilmoitti liittyneensä perussuomalaisiin.

- Maahanmuuttokriittisestä siivestä on tullut enemmän puolueen valtavirtaa kuin mitä se oli vielä kaksi vuotta sitten, Halla-aho perusteli ratkaisuaan tuolloin Uudelle Suomelle.

Halla-aho kuvaili tuolloin Soinia hyväksi puheenjohtajaksi ja ilmoitti, ettei hän tavoittele puolueen johtotehtäviä.

Soini sanoi viikonvaihteessa Ilta-Sanomille, että hänen ja Halla-ahon " habitus, kemia ja tapa puhua ovat hyvin erilaiset " , mutta heidän ajatuksensa kohtasivat tietyssä leikkauspisteessä.

- Hän etsi maahanmuuttokriittiselle ajattelulleen väylää ja löysi sen sitten tästä fraktiosta, Soini sanoi IS:lle.